Beweging-krisisfonds steek die drie miljoen rand kerf verby - Gemeenskap skenk hul “twee hoenders” - Solidariteit Beweging
Die krisisfonds wat deur die Solidariteit Beweging van stapel gestuur is om gemeenskappe tydens die Covid-19 krisis by te staan, het op die oggend van 9 April reeds R3 mljoen sterk gestaan.
Dit volg nadat die Beweging ’n gesamentlike Helpmekaardag op 7 April geloods het, waarby instellings soos Solidariteit, Helpende Hand, AfriForum, die FAK, Akademia en die Skoleondersteuningsentrum onder andere kragte saamgespan het om die fonds so sterk as moontlik te maak.
Volgens Dirk Hermann, bestuurshoof van Solidariteit, herinner hierdie aksie aan die helpmekaar aksie van sowat ’n honderd jaar gelede waar gewone mense bygedra en saamgewerk het om gemeenskaplike nood te verlig.
Almal was in nood, maar almal het ingespring en gehelp. ’n Bankrot boer het twee hoenders gegee met die woorde: “…ik is geheel uitgeboer en dit is alles wat ik kan gee.”
Hermann se boodskap was: “Ons gaan almal onseker wees. Ons gaan almal swaarder kry, maar juis daarom moet ons mekaar help. Dis tyd dat ons moet saamdra en saamwerk. Dis tyd dat ons ons twee hoenders gee.”
Volgens Francois Redelinghuys, kommunikasiebestuurder van die Solidariteit Beweging, is die organisasie oorstelp en verheug deur die ongelooflike ondersteuning wat hierdie fonds oor die afgelope twee dae vanaf die sakegemeenskap en gewone mense ontvang het. “Allerlei skenkings is vanaf verskeie oorde gemaak. Van groot skenkings deur die Virseker Trust en Sakeliga, tot klein bydraes van gewone mense wat saam ’n reuse-verskil maak,” het Redelinghuys gesê.
Hierdie fonds, sal veral aangewend word deur Solidariteit Helpende Hand om weerloses soos ouer mense en kinders, wat weens die uitbreek van die koronavirus uitgelewer is, by te staan. Voorts sal die fonds ook gebruik word om te verseker dat skoolgaande kinders soomloos kan voortgaan met hulle onderrig deur middel van die Wolkskool-platform wat deur die Skoleondersteuningsentrum (SOS) gratis aan leerders beskikbaar gestel is.
“Die krisis is nog nie verby nie, en die kruin kom nog. Dus gaan die Beweging nie stop om so veel te doen as wat hy kan om die nood te verlig nie. Hierdie fonds sal nog ’n baken van hoop vir ons gemeenskap wees,” het Redelinghuys gesê.
Skenkings kan hier gemaak word: www.krisisfonds.co.za